প্রতিরক্ষামন্ত্রক
প্রতিরক্ষা মন্ত্রক ২০২২-২৩ শিক্ষাবর্ষ থেকে অংশীদারিত্বের ভিত্তিতে ২১টি নতুন সৈনিক বিদ্যালয় চালু করার অনুমতি দিয়েছে
নয়াদিল্লি, ২৬ মার্চ, ২০২২
প্রতিরক্ষা মন্ত্রক অসরকারি সংগঠন / বেসরকারি বিদ্যালয় / রাজ্য সরকারগুলির সঙ্গে অংশীদারিত্বে ২১টি নতুন সৈনিক বিদ্যালয় চালু করার অনুমতি দিয়েছে। উল্লেখ করা যেতে পারে, অংশীদারিত্বের ভিত্তিতে সারা দেশে যে ১০০টি নতুন সৈনিক বিদ্যালয় চালু করার পরিকল্পনা করা হয়েছে তার অঙ্গ হিসেবে প্রাথমিক পর্যায়ে এই ২১টি বিদ্যালয়ে পঠনপাঠন শুরু হতে চলেছে। বর্তমানে চালু সৈনিক বিদ্যালয়গুলি থেকে প্রস্তাবিত এই ২১টি সৈনিক বিদ্যালয় সম্পূর্ণ স্বতন্ত্র হবে।
সারা দেশে ১০০টি নতুন সৈনিক বিদ্যালয় স্থাপনের ক্ষেত্রে প্রধানমন্ত্রী শ্রী নরেন্দ্র মোদীর যে উদ্দেশ্য রয়েছে তা হল, জাতীয় শিক্ষানীতির সঙ্গে সঙ্গতি রেখে পড়ুয়াদের গুণগত মানের শিক্ষাদান এবং তাদের আরও ভালো কর্মসংস্থানের সুযোগ করে দেওয়া। সশস্ত্র বাহিনীগুলিতে পরবর্তী সময়ে এই ছাত্রছাত্রীরা যাতে যুক্ত হতে পারে, সেই সুযোগ করে দিতেও এই উদ্যোগ নেওয়া হয়েছে। জাতীয় শিক্ষানীতিতে বেসরকারি ক্ষেত্রের অংশগ্রহণের সুযোগ রয়েছে, যাতে তারা সরকারের সঙ্গে হাত মিলিয়ে দেশ গঠনের কাজে যুক্ত হতে পারে। এজন্য যুব সম্প্রদায়ের মধ্যে ইতিবাচক চেতনা জাগ্রত করে তাদের ভবিষ্যতের কর্তব্যপরায়ণ নাগরিক হিসেবে গড়ে তুলতেই এই প্রয়াস।
মন্ত্রক যে ২১টি নতুন সৈনিক বিদ্যালয় চালু করার অনুমতি দিয়েছে তার মধ্যে ১৭টি হবে ‘ব্রাউনফিল্ড রানিং স্কুল’ এবং চারটি ‘গ্রিনফিল্ড স্কুল’। শীঘ্রই এই বিদ্যালয়গুলিতে পঠনপাঠনও শুরু হবে। নতুন এই ২১টি বিদ্যালয়ের মধ্যে ১২টি বিদ্যালয়ে অসরকারি সংগঠন / ট্রাস্ট / সমিতির শেয়ার থাকবে। ছয়টি বিদ্যালয় হবে বেসরকারি এবং তিনটি রাজ্য সরকারের সম্পূর্ণ পরিচালনাধীন। বর্তমানে চালু সৈনিক বিদ্যালয়গুলি পুরোপুরি আবাসিক। তবে, অনুমোদিত নতুন এই ২১টি বিদ্যালয়ের সাতটি হবে ডে-স্কুল বা দিবাকালীন বিদ্যালয় এবং বাকি ১৪টি বিদ্যালয়ে ‘রেসিডেন্সিয়াল অ্যারেঞ্জমেন্ট’ বা আবাসিক ব্যবস্থাপনাও থাকবে।
অনুমোদিত নতুন এই সৈনিক বিদ্যালয়গুলি সংশ্লিষ্ট শিক্ষা পর্ষদের স্বীকৃত হওয়ার পাশাপাশি, সৈনিক বিদ্যালয় সমিতির অধীনে পরিচালিত হবে। সমিতির যে নীতি-নির্দেশিকা রয়েছে সেই অনুযায়ী এই বিদ্যালয়গুলির পঠনপাঠন চলবে। স্বীকৃত শিক্ষা পর্ষদের পাঠ্যসূচি অনুযায়ী পঠনপাঠনের পাশাপাশি, নতুন এই বিদ্যালয়গুলিতে সৈনিক স্কুলের ধাঁচে ছাত্রছাত্রীদের জন্য ‘অ্যাকাডেমিক প্লাস কিউরিকুলাম’ বা পঠনপাঠন বহির্ভূত অন্যান্য কর্মকাণ্ডও থাকছে। নতুন এই সৈনিক বিদ্যালয়গুলির পরিচালনা সম্পর্কিত পন্থাপদ্ধতি www.sainikschool.ncog.gov.in
ওয়েবসাইটে দেওয়া রয়েছে। এই বিদ্যালয়গুলিতে ভর্তি হওয়ার জন্য আগ্রহী ছাত্রছাত্রী ও পিতা-মাতাদের উক্ত ওয়েবসাইট দেখার জন্য অনুরোধ করা হচ্ছে।
অনুমোদিত নতুন এই বিদ্যালয়গুলিতে ষষ্ঠ শ্রেণী থেকে ভর্তির সুযোগ মিলবে। সর্বভারতীয় সৈনিক বিদ্যালয় প্রবেশিকা পরীক্ষায় উত্তীর্ণ ছাত্রছাত্রীদের মধ্যে ৪০ শতাংশ পড়ুয়া ষষ্ঠ শ্রেণীতে ভর্তি হতে পারবে। বাকি ৬০ শতাংশ ছাত্রছাত্রী যারা ইতিমধ্যেই একই বিদ্যালয়ে নথিভুক্ত হয়েছে কিন্তু সেইসঙ্গে সৈনিক বিদ্যালয়েও পড়াশোনা করতে চায়, তাদেরকে যোগ্যতামান পরীক্ষার ভিত্তিতে ভর্তির সুযোগ দেওয়া হবে। নতুন সৈনিক বিদ্যালয়গুলিতে ভর্তি সম্পর্কিত বিজ্ঞপ্তি পৃথকভাবে জারি করা হবে।
সর্বভারতীয় সৈনিক বিদ্যালয় প্রবেশিকা পরীক্ষা, ২০২২-এ উত্তীর্ণ সমস্ত ছাত্রছাত্রীকে তাদের নিবন্ধীকৃত ই-মেল আইডি-তে সৈনিক বিদ্যালয়ে ভর্তির বিষয়ে জানানো হয়েছে। আগ্রহী ছাত্রছাত্রীরা তাদের পছন্দ অনুযায়ী নতুন এই সৈনিক বিদ্যালয়গুলিতে ভর্তির আবেদন জানাতে পারে। যে সমস্ত ছাত্রছাত্রী ইতিমধ্যেই নতুন সৈনিক বিদ্যালয়ে ভর্তি হয়েছে কিন্তু সৈনিক বিদ্যালয়ের রীতিনীতি অনুযায়ী পঠনপাঠন করতে চায়, তাদের যোগ্যতামান পরীক্ষায় উত্তীর্ণ হওয়ার ভিত্তিতে সুযোগ দেওয়া হবে। শীঘ্রই এই যোগ্যতামান পরীক্ষা নেওয়া হবে। অনুমোদিত নতুন এই সৈনিক বিদ্যালয়গুলির শিক্ষাবর্ষ আগামী মে মাসের প্রথম সপ্তাহ থেকেই শুরু হবে। এ সম্পর্কিত সময় https:/sainikschool.ncog.gov.in
ওয়েব পোর্টালে দেওয়া রয়েছে।
অনুমোদিত নতুন এই ২১টি বিদ্যালয় অন্ধ্রপ্রদেশের ওয়াই.এস.আর. কাডাপা জেলায়, অরুণাচল প্রদেশের তাওয়াং জেলায়, আসামের কাছাড় জেলায়, বিহারের সমস্তিপুর জেলায়, ছত্তিশগড়ের রায়পুর জেলায়, দাদরা ও নগর হাভেলির দাদরা ও নগর হাভেলি জেলায়, গুজরাটের জুনাগড় জেলায়, হরিয়ানার ফতেহবাদ জেলায়, হিমাচল প্রদেশের সোলান জেলায়, কর্ণাটকের বেলাগাভী জেলায়, কেরলের এর্ণাকুলাম জেলায়, মধ্যপ্রদেশের মন্ডসৌর জেলায়, মহারাষ্ট্রের আহমেদনগর জেলায়, নাগাল্যান্ডের দিমাপুর জেলায়, ওড়িশার ঢেনকানল জেলায়, পাঞ্জাবের পাটিয়ালা জেলায়, রাজস্থানের গঙ্গানগর জেলায়, তামিলনাড়ুর তুতিকোরিন জেলায়, তেলেঙ্গানার করিমনগর জেলায়, উত্তরপ্রদেশে এটাওয়া এবং উত্তরাখণ্ডের দেরাদুন জেলায় চালু হবে।
CG/BD/DM/
(Visitor Counter : 120